Kathrine Sund-Henriksen

Kathrine Sund-Henriksen (født Sund; 1980–2025) var en norsk organisasjonsleder. Hun var generalsekretær i Forum for utvikling og miljø fra 2019 frem til sin død. Tidligere hadde hun blant annet vært leder for Studentenes og Akademikernes Internasjonale Hjelpefond (SAIH) i to perioder. Sund-Henriksen var fast medlem i regjeringens Topplederforum for bærekraftsmålene.Regjeringen.no: Møtereferat Topplederforum for bærekraftmålene

Hun hadde også vært daglig leder i Slett U-landsgjelda (SLUG), ledet Kvinnefeltet i Oslo Røde Kors, vært initiativtaker til og første leder av Holmliainitiativet som arbeider for et bedre nærmiljø og mottok som FAU-leder på Hallagerbakken skole i 2018 prisen for beste FAU i Oslo. I 2006 var hun ungdomsdelegat til FNs generalforsamling.

Sund-Henriksen var utdannet cand.mag. fra Universitetet i Bergen og hadde en mastergrad i internasjonal politikk fra Australian National University (ANU) i Canberra. Tidlig i karrieren arbeidet hun for FNs høykommissær for menneskerettigheter i La Paz, Bolivia og Røde Kors.

Sund-Henriksen hadde flere verv i årenes løp; hun var styreleder i Rorg, styremedlem i Den norske Burmakomité, styremedlem i Støttekomiteen for Vest-Sahara og leder for fredspriskomiteen for Studentenes fredspris.

Hun var fra 2008 og frem til sin død gift med Jørn Sund-Henriksen, som hun fikk fire barn med. 

 Referanser 

Kategori:Norske foreningspersoner
Kategori:Studentkultur i Norge